
בס"ד
מלמד שכל צדיק וצדיק לעולם הבא עתיד לחיות אלף שנים..וכל אחד ואחד מהן נולדים להם סימני נערות וחוזרים כולם לימי נערותם...

הכול רוצים לחיות זמן רב, אך איש אינו רוצה להזדקן
דיבורים על זקנה וצעירות

לפ' חיי שרה - מקורות
זקנה כעטרת שיבה
בראשית פרק כד 
(1) וְאַבְרָהָם זָקֵן בָּא בַּיָּמִים וַיקֹוָק בֵּרַךְ אֶת אַבְרָהָם בַּכֹּל:
בראשית רבה (וילנא) פרשה סה 
ט א"ר יהודה בר סימון אברהם תבע זקנה אמר לפניו ריבון העולמים אדם ובנו נכנסין למקום ואין אדם יודע למי מכבד מתוך שאתה מעטרו בזקנה אדם יודע למי מכבד, א"ל הקב"ה חייך דבר טוב תבעת וממך הוא מתחיל, מתחילת הספר ועד כאן אין כתיב זקנה וכיון שעמד אברהם נתן לו זקנה, ואברהם זקן בא בימים...

בראשית רבה (וילנא) פרשה נט

א ואברהם זקן בא בימים. 

כתיב (שם /משלי/ טז) עטרת תפארת שיבה בדרך צדקה תמצא. 

ר"מ אזל לממלא. ראה אותן כולן שחורי ראש. 

אמר להם: תאמר ממשפחת בית עלי אתם, דכתיב (שמואל א ב) וכל מרבית ביתך ימותו אנשים. 

אמרו ליה: רבי התפלל עלינו. 

אמר להם לכו וטפלו בצדקה, ואתם זוכים לזקנה. 

מה טעמיה? עטרת תפארת שיבה. והיכן היא מצויה? בדרך צדקה תמצא. 
ממי אתה למד? מאברהם שכתוב בו ושמרו דרך ה' לעשות צדקה ומשפט - זכה לזקנה, ואברהם זקן בא בימים.
זקנה כחידוש נעורים 

אחד הדיונים המרתקים בהקשר של לידת יצחק בזקנותם של הוריו, קשור לתפיסת הזקנה כצחוק על המוות ועל סופיות הקיום, נושא שראשיתו במדרשים ואחריתו בספרות המודרנית.
 הסטריאוטיפ של הזקנה בתרבות המערבית הינו של דעיכה. הצעירים נתפסים כבעלי ערך, כשווים. הזקנים הם מטרד. בניגוד לסגידה המופרזת לנעורים בתקופה האחרונה, אצל חז"ל ובכלל במסורת היהודית התפיסה היא הפוכה: לא רק שהזקנה משובחת מן הצעירות, אלא שרק בזקנה אפשר להיות צעיר באמת, חיוני ומשוחרר.
 

מה המשמעות של כל האמירות הללו?

נפתח במדרש על שרה, שדמותה כזקנה היולדת ומניקה בנים, נתפסה אצל חז"ל כקריאת תגר על הזקנה כגזירת גורל. 'אחרי בלותי הייתה לי עדנה' אינו רק תיאור חד פעמי על שרה, אלא תפיסת עולם יהודית שבעלי הסוד והחסידות פיתחו אותה.

'ותאמר שרה צחוק עשה לי אלהים', ר' ברכיה בר' יהודה ברבי סימון בשם רבי שמואל ברבי יצחק: ראובן בשמחה, שמעון מה איכפת ליה? כך שרה נפקדה, אחרים מה איכפת להם? אלא בשעה שנפקדה אמנו שרה, הרבה עקרות נפקדו עמה, הרבה חרשים נתפקחו, הרבה סומים נפתחו, הרבה שוטים נשתפו...

הנקודה המעוררת את המדרש לדבריו ברורה. הפסוק 'כל השומע יצחק לי' אינו מובן; שכן מה איכפת לשרה מהעניין החברתי? אולם ע"פ תשובת המדרש הדברים מתחוורים: ההיריון הכול כך מאוחר ומפתיע של שרה, חופן בחובו חידוש שאינו בנמצא ומצמיח על האדמה אפשרות חדשה לגמרי: אפשרות שזקנים יחזרו לנערותם, עם כל המשתמע מכך, כלומר: שגם ילדו בזקנותם.

דברים דומים מצויים במדרש נוסף:
 

מלמד שכל צדיק וצדיק לעולם הבא עתיד לחיות אלף שנים... וכל אחד ואחד מהן נולדים להם סימני נערות וחוזרים כולם לימי נערותם... 

בניגוד לתפיסת הזקנה כסוֹף, שיבת אברהם, ובמיוחד שרה, לנערותם, מסמנת את צעירוּת הזקנים.

הדברים קשורים לנקודה נוספת, של תפיסת הבן כהמשכיות ורציפות של הוריו – יצחק איננו אלא רענון של אברהם ושרה. התיאור של המדרש על פקידת עקרות, התפקחות החרשים ופתיחת הסומים – סימנים מובהקים של זקנה, מתאר מהפך בתודעה של תולדות האדם, של ההמשכיות. בנקודה זו מתגלה הצחוק המתעורר בעקבות השתאות גדולה על הפלא והשינוי המופלא שבא לעולם.

חיוניות של זקנים ששבים לנעוריהם, קשורה אצל הר"מ למהות השמחה בעבודת ה'. כך כתב: 
רמב"ם הלכות לולב פרק ח הי"ד: מצווה להרבות בשמחה זו, ולא היו עושין אותה עמי הארץ וכל מי שירצה, אלא גדולי חכמי ישראל וראשי הישיבות והסנהדרין והחסידים והזקנים ואנשי מעשה הם שהיו מרקדין ומספקין ומנגנין ומשמחין במקדש בימי חג הסוכות, אבל כל העם האנשים והנשים כולן באין לראות ולשמוע. 
הט"ו: השמחה שישמח אדם בעשיית המצוה ובאהבת האל שצוה בהן, עבודה גדולה היא, וכל המונע עצמו משמחה זו ראוי להפרע ממנו שנאמר +דברים כ"ח+ תחת אשר לא עבדת את ה' אלהיך בשמחה ובטוב לבב, וכל המגיס דעתו וחולק כבוד לעצמו ומתכבד בעיניו במקומות אלו חוטא ושוטה, ועל זה הזהיר שלמה ואמר אל תתהדר לפני מלך. וכל המשפיל עצמו ומקל גופו במקומות אלו הוא הגדול המכובד העובד מאהבה, וכן דוד מלך ישראל אמר +שמואל ב' ו'+ ונקלותי עוד מזאת והייתי שפל בעיני, ואין הגדולה והכבוד אלא לשמוח לפני ה' שנאמר +שמואל ב' ו'+ והמלך דוד מפזז ומכרכר לפני ה'. בריך רחמנא דסייען. 

דווקא הזקנים ראויים לשמחה אמיתית. הר"מ מלמד שלא היו עושין את השמחה עמי הארץ וכל מי שירצה אלא דווקא הזקנים. צעירים שמפזזים ומכרכרים, מבטאים יצריות גולמית שטעונה ריסון ואיפוק. בניין צעירים סתירה. דווקא בזקנה יכול אדם לזכות לחיוניות מוארת, ולא לחשוש כלל מלקרוא דרור לכוחותיו. אדרבה: הזקנים צריכים ללמד את העם את החיוניות האנרגטית כשהיא נקייה מזיהום של צעירות. הם ורק הם צריכים לרקוד ולפזז. סתירת זקנים בניין. מי שאינו משחרר עצמו ומוסר נפשו ותדמיתו לעבודתו יתברך, הוא חוטא ושוטה.

העמדה החסידית של הרמב"ם, משתלבת היטב עם דברי האדמו"ר 'מי השילוח'. הוא מלמד שבזקנה, כשאדם נישלם אז מותר להתפשט במידותיו, כי הכול רצון ה'. כך כתב
:

עניין התיבה, שנתן ה' יתברך עצה והגנה לנח עד שעברו ימי הזעם, וכן לכל מי שלא נזדכך ליבו עדיין יוכל ללמד עצות איך יסתר עצמו ויגין בעדו מכל רע המתרגש בעולם..ועניין התיבה הוא עפ"י מה דאיתא בגמרא שלושה הקב"ה אוהבן: מי שאינו כועס ואינו משתכר ומי שמעביר על מידותיו..וכל זה היה עצות לנח קודם שנשלם איך יסתיר עצמו, כי מיד כשיצא מן התיבה שאז היתה השלמתו, אז עשה ההפך מאלו הדברים, כמ"ש וישת וישכר וכעס על חם ולא עבר על מידותיו, כי כשאדם נשלם אז מותר להתפשט, כי אז הכול רצון ה'.

*
אמורא זקן משתובב לפני כלות

תיאור נפלא של זקנים השבים לנעוריהם נמצא במדרש נוסף:

בראשית רבה (וילנא) פרשה נט, ד
כד דמך ר' שמואל בר רב יצחק דהוה מרקד אתלת שבשין [=כאשר נפטר ר' שמואל ב"ר יצחק שהיה מרקד לפני כלות בשלושה הדסים], נפקין רוחין ועלעולין ועקרון כל אילניא טבייא דארעא דישראל [=יצאו רוחות סערה ועקרו כל אילנות טובים בארץ ישראל]. 

למה כן? דהוה לקיט מנהון שבשין ומהלך קדם כלה [=שהיה מלקט מעצים אלו הדסים, ורוקד לפני כלה], והוו רבנן אמרין למה עביד כדין [=והיו חכמים תמהים למה הוא עושה כך], למה הוא מבזה את אוריתא [=מדוע הוא מבזה את התורה]. אמר רבי זעירא: שבקותיה, דהוא ידע מה הוא עביד [=עזבו אותו, שהוא יודע מה הוא עושה]. 

כד דמך נפקו למיגמל ליה חסד ונחתה שבשבה דנור [=בעת שנפטר יצאו לגמל איתו חסד, וירד מן השמים שריג ובד של אש], ואיתעבידת כמו שבשבה דהדס [=ונעשה כמו בד של הדס] ואפסיקת בין ערסא לציבורא [=וחצץ בין המיטה לבין הציבור].

אמרין: חמון דהדין סבא דקאי ולעי דקמה ליה שבשתיה [=אמרו: ראו זקן זה שהיה טורח ומרקד לפני כלות, ועכשיו עומדים ההדסים לזכותו].

הנהגותיו של רבי שמואל ב"ר יצחק בזקנותו, שבאו לידי ביטוי בריקודים אקסטטיים לפני כלות, גרמו לבידודו מחברת החכמים.
 הם טענו כלפיו שהוא מבזה את התורה. לטעמם, ראוי שרב זקן ומכובד לא 'ישתטה' בחתונות כנער, אלא יעטה על עצמו את הפוזיציה הרבנית המכובדת והרצינית.
 האירוניה של המדרש היא, שגם האות מן שמים בהלוויתו לא עורר את החכמים לחרטה על העוול שעשו לו, והם הסתפקו באמירה מינורית – 'חמון דהדין סבא דקאי ולעי דקמה ליה שבשתיה [=אמרו: ראו זקן זה שהיה טורח ומרקד לפני כלות, ועכשיו עומדים ההדסים לזכותו].
ר' נחמן, ליקו"מ קמא לב

(לְשׁוֹן רַבֵּנוּ, זִכְרוֹנוֹ לִבְרָכָה):

"אֲדֹנָי שְׂפָתַי תִּפְתָּח" (תְּהִלִּים נ"א), וְהוּא בְּחִינַת רִקּוּדִין שֶׁל חֲתֻנָּה. כִּי כָּל זְמַן שֶׁלֹּא נְתוּנָה לְזִוּוּג, הִיא אִתְקְרִיאַת נַעֲר בְּלֹא ה' (זֹהַר בֹּא דַּף ל"ח:) גִּימַטְרִיָּא שַׁ"ךְ דִּינִים. וְכַד אִתְתַּקְנַת לְזִוּוּג אִתְקְרִיאַת נַעֲרָה בְּהֵ"א, שֶׁנִּמְתָּקִין הַדִּינִין עַל - יְדֵי ה' אַלְפִין שֶׁל אֶהְיֶה שֶׁבַּבִּינָה, כַּמּוּבָא בִּ"פְרִי - עֵץ - חַיִּים" שַׁעַר עֲמִידָה. נִמְצָא הַכַּלָּה עֲדַיִן בִּבְחִינוֹת נַעַר, בִּבְחִינוֹת שַׁ"ךְ דִּינִים, וְצָרִיךְ לְהַמְתִּיקָהּ וּלְתַקְּנָהּ:

וְזֶה נַעֲשֶׂה עַל - יְדֵי רִקּוּדִין. כִּי הָרַגְלִין הֵם בִּבְחִינוֹת נֶצַח וָהוֹד (א). וְהֵם נִתְנַשְֹּאִים עַל - יְדֵי הַלֵּב, הַיְנוּ עַל - יְדֵי שִׂמְחַת הַלֵּב. כַּנִּרְאֶה בְּחוּשׁ שֶׁעַל - יְדֵי שִׂמְחַת הַלֵּב מְרַקְּדִין, כְּמוֹ שֶׁכָּתוּב גַּבֵּי יַעֲקֹב (בְּרֵאשִׁית כ"ט): "וַיִּשָֹּא יַעֲקֹב אֶת רַגְלָיו", וּפֵרֵשׁ רַשִׁ"י: 'לִבּוֹ נָשָׂא אֶת רַגְלָיו'. וְלֵב הוּא בִּינָה כְּמוֹ שֶׁכָּתוּב (ב) בִּינָה לִבָּא וּבָהּ הַלֵּב מֵבִין. עַל כֵּן צָרִיךְ לְכַוֵּן בָּרִקּוּדִים [לְהַמְשִׁיךְ] הָאַלְפִין שֶׁבַּלֵּב עַל - יְדֵי הָרַגְלִין, לְהַכַּלָּה שֶׁהִיא בְּחִינַת חָמֵשׁ פְּעָמִים דִּין, גִּימַטְרִיָּא שַׁ"ךְ, גִּימַטְרִיָּא נַעַ"ר. וְעַל - יְדֵי אוֹר הַלֵּב שֶׁנִּמְשָׁךְ לָהּ, נַעֲשֵׂית נַעֲרָה בְּהֵ"א, וְנַעֲשֵׂית ה' פְּעָמִים "אֲדֹנָי". וְזֶה בְּחִינַת: "אֲדֹנָי שְׂפָתַי תִּפְתָּח", שֶׁעַל - יְדֵי הַשְֹּפָתַיִם שֶׁהֵם נֶצַח וָהוֹד נִפְתָּח וְנִמְתָּק הַכַּלָּה בִּבְחִינַת זִוּוּג, וְנַעֲשֵׂית בְּחִינַת אֲדֹנָי, שֶׁהִיא נַעֲרָה, שֶׁהִיא רְאוּיָה לְזִוּוּג: 

וְזֶה דְּאִיתָא בַּמִּדְרָשׁ (בְּרֵאשִׁית פָּרָשָׁה ע') כְּשֶׁנָּשָׂא יַעֲקֹב אֶת לֵאָה, בְּשָׁעָה שֶׁהָיוּ מְרַקְּדִין הָיוּ מְזַמְּרִין הַיְא לַיְא, לִרְמֹז לְיַעֲקֹב הָא לֵאָה. הַיְנוּ כִּי לֵאָה הִיא עָלְמָא דְּאִתְכַּסְיָא (זֹהַר וַיֵּצֵא קנ"ד), שֶׁהוּא בְּחִינַת לֵב, כְּמוֹ שֶׁכָּתוּב (תְּהִלִּים קי"ט): "בְּלִבִּי צָפַנְתִּי אִמְרָתֶךָ". וּמִשָּׁם הַמִּתּוּק שֶׁל הַדִּינִים, כְּשֶׁמַּמְשִׁיכִין הֵ"א מֵהַלֵּב. וְזֶה הָא לֵאָה, שֶׁצָּרִיךְ לְהַמְשִׁיךְ מִלֵּאָה הָאַלְפִין, כְּדֵי לְהַמְתִּיק וּלְתַקֵּן אֶת הַכַּלָּה: גַּם הָיוּ אוֹמְרִים שֶׁהַכַּלָּה שְׁמָהּ לֵאָה, שֶׁעַל - יְדֵי בְּחִינוֹת עַצְמָהּ נִמְתֶּקֶת:

מה הטריד את ר' נחמן בחתונה? מה היא המתקת הדינין של הכלה? מדוע המשמחים ורוקדים הם אלה שבכוחם להמתיק את הדינים?

התשובה ברורה: שמחת נישואין מעוררת את המתח הגופני שר' נחמן כל כך חושש מפניו. הכל יודעים כלה למה נכנסת לחופה. הריקודים לפני הכלה שעלתה מן הרחצה, מעוררים חשק ותשוקה אצל הרוקדים. בתורה זו מציע ר' נחמן פיתרון אופייני: ע"י הריקודים מתמתקים הדינים. הדרך להמתיק את המתח הוא בדרך של פנייה אל הכלה ממקום של שמחה והארת פנים. המתח מקורו בניכור שמעורר את היצריות האלימה. הדרך אינה לברוח, להסיח את הדעת, לא להיות נוכח בחתונה וכיו"ב. אדרבה: ע"י שהרוקדים מרעיפים שפע וחסד על הכלה, בכך מעלים את הדינים שבגופניות לחסדים, ללבביות, לקרבה אנושית. זו צורת פניה מתונה ומאופקת אל הכלה, ובעצם פנייה זו גם הכלה משתנה. כמו בתורה רפב, שבה מלמד ר' נחמן שע"י שדן את חברו לכף זכות, בזה עצמו הוא משנה את התודעה של חבירו, גם ביחסי הרוקדים והכלה, שמחת הרוקדים משנה את הכלה. ממקום של רווקה שהזיווג נתפס אצלה כדינים, כיצריות, הופכת אישה לאיש ממקום של משפחתיות, אינטימיות, חסד ונעימוּת. הכלה שלפני חתונתה היא 'נער' [עפ"י הזוה"ק], טרמין שמסמן העדר הנשיות, הופכת לנערה, לאישה, לבשילה לקבל ולהעניק. מקור התהליך שמתקן את הדינים של הכלה וממתיק אותם, נעוץ במשמחים הרוקדים. מקורה של השמחה אינה בחתן והכלה אלא במשמחים. ברכת חתנים בעשרה, במקהלות ברכו ה'. הקהל המברך אינו תוספת לשמחה אלא הוא המכונן אותה
. 
*
תחיית המתים: 'לחיים' מוישל'ה – סיפור של ר' שלמה קרליבך, 'לב השמים' לימים נוראים, עמ' 133 

מוישל'ה-שואב-מים היה נוהג לבוא אחת בשנה אל החוזה מלובלין. ותמיד – בשבוע שלפני ר"ה. במשך כל השנה הוא היה מצרף פרוטה לפרוטה עבור הנסיעה הזאת.

אני לא צריך לספר לכם איך היו מתייחסים אז לשואבי המים. הם היו נחשבים לבני המעמד הנמוך ביותר. לא נתנו להם טיפת כבוד. אבל פעם בשנה, כשמוישל'ה היה מגיע לחוזה מלובלין, היה הרבי מקבל אותו בכל כך הרבה שמחה ואהבה...הוא היה ממש מחבק אותו.

והשפע הזה של כבוד ואהבה שהיה מוישל'ה מקבל מרבו, היה נותן לו כוח להחזיק מעמד במשך שנה שלימה, לו לאשתו ולילדיו. וכך היה במשך שנים. שנה אחת ראש השנה מתקרב, ומוישל'ה שוב יוצא לדרך כמנהגו מידי שנה. הוא כל כך קצר רוח, כ"כ משתוקק לראות שוב את פני רבו ולקבל את ברכתו הלבבית. אך כאשר הוא נכנס...פתאום הוא רואה שהחוזה מלובלין מריר..ולפני ששואב המים המסכן מספיק להתקרב, אומר לו הרבי בתקיפות: מוישל'ה לך הביתה אני לא רוצה בך כאן.

מוישל'ה: רבי..חסכתי כל השנה רק כדי להיות איתכם.

אבל הרבי אומר: אינני יכול לעשות דבר. אם אתה באמת מחשיב אותי לרבי שלך, אתה חייב לסמוך עלי. עכשיו לך הביתה...

מוישל'ה יצא הביתה שבור לגמרי...

והוא מתחיל לעשות את דרכו חזרה לכפרו. והוא בוכה כל הדרך. הוא לא מצליח להבין את פשר דברי רבו. הדחייה הזאת הייתה בשבילו סוף העולם.

מאוחר בלילה מחליט מוישל'ה לעצור באכסניא אחת כדי לנוח. והנה היו שם חסידים רבים, אשר היו בדרכם ללובלין, כדי להיות עם הרבי בראש השנה. הם היו כ"כ מלאים שמחה על כך, שרו ורקדו בהתלהבות עצומה. וכאשר נכנס מוישל'ה לאכסניא ועמד שם עצוב כל כך, קראו החסידים לעברו: מוישל'ה, מה גורם לך להיות שבור כל כך? ענה: אני לא מבין כלום, הרבי לא רצה לקבל אותי. אמר לי לחזור הבייתה.

נשתתקו כולם...לבסוף אמר אחד החסידים: נו, כמה זמן אפשר להיות עצוב? מוישל'ה – לחיים! אני מאחל לך את הטוב ביותר, שתהיה לך שנה טובה.

ואז קם חסיד אחר, עלה על כסא וקרא בקול: מוישל'ה אל תהיה עצוב, אני מבטיח לך שהשנה הזאת תהיה הגדולה והמוצלחת ביותר בחייך. לחיים!!

עד שכולם קראו במקהלה: מוישל'ה לחיים! כל כך חזק, שהעצבות העמוקה שהיה מוישל'ה שרוי בה ממש התנדפה.

ואז חזרו החסידים לרקוד, משכו את מוישל'ה לתוך המעגל. ולבסוף מוישל'ה רקד יותר מכולם..לחיים לחיים.

הגיע זמנם של החסידים לנסוע ללובלין, ושל מוישל'ה להמשיך בדרכו חזרה הביתה. החסידים עלו על העגלות..ואז כאשר ראו את מוישל'ה עומד שם בצד, קרא אחד מהם לעברו: מוישל'ה אל תהיה טיפש, אתה לא צריך לשמוע לרבי!..מוישל'ה היסס אבל החסידים העלוהו לעגלה.

הגיעו ללובלין, ומנהגו של החוזה היה שהוא היה יוצא בעצמו לקבל את פני החסידים. מוישל'ה ירד מהעגלה עם כל החסידים, ופתאום כשראה את הרבי עומד ומביט בו, נתקף בהלה.. אבל הרבי מיד קרא לו, חיבקו ונישקו. ואז אמר לו: מוישל'ה, אני כ"כ שמח שחזרת, חיכיתי לך.

ואז אמר מוישל'ה: רבי, עכשיו אני ממש כבר לא מבין שום דבר...

ענה החוזה: אתמול כאשר נכנסת לחדרי, ראיתי את מלאך המוות עוקב אחריך...ידעתי שלא נותר לך זמן רב, לכן שלחתי אותך הביתה, כדי שתיפרד מאשתך ומילדיך. אבל כאשר פגשת את החסידים שלי והחלו לברך אותך ב'לחיים', כל ברכה שברכו אותך הדפה את מלאך המוות יותר רחוק, עד שהוא נעלם לגמרי...

ואז אמר לו החוזה: מוישל'ה, עם חברים כמו שיש לך אתה יכול לחיות לנצח..לחיים! 
א. וירא אליו ה' וכו' (י"ח א). ולעיל נאמר וירא ה' אל אברם. נראה, כי קודם עד שלא מל עצמו לא נתראה הנראה עד שנתראה, והיה העתקה והתראות מצד הנראה. ואחר שמל עצמו, תיכף נתראה הנראה. וזהו אליו, כי התראות היו על ידו. והבן:

ח. אל נא תעבור מעל עבדך (בראשית י"ח ג). מכאן למדו חז"ל (שבת קכ"ז ע"א), גדולה הכנסת אורחים יותר מ[ה]קבלת פני השכינה. וקשה ובאמת אברהם מנא הוכיח זאת? ואמר הרבי רבי בונם מפרשיסחא זי"ע, דאברהם אבינו ע"ה, היו כל האברים שלו כל כך מזוככים, שכאשר בא לעשות מצווה, היו האברים בעצמם מוליכים אותו להמצוה, כידוע. וכתיב, וירא אליו ה', והוא יושב פתח, וכו'. וכאשר באו האורחים, כתיב, וירא וירץ לקראתם, עהר האט אצאפעל גיגעבען ציא דער מצוה [גופו פירכס לקיים את המצוה – המבי"א], מזה הוכיח, דהכנסת אורחים גדולה. דהאברים רצו יותר להכנסת אורחים, מקבלת פני השכינה. ודפח"ח. [שש"ק חלק א' אות תרנ"ו, בשם הרב שלמה בונם גערשט זצ"ל מלאדז]: 
� למשל בספר 'לרמות את הזמן', רוג'ר גוסדן, הוצאת ידיעות אחרונות. להלן מספר ציטוטים:


וכך משעה לשעה אנו הולכים ובשלים, וכך משעה לשעה אנחנו מרקיבים והולכים, וזה סוף לסיפור [שייקספיר, מתוך 'כטוב בעיניכם']


הכול רוצים לחיות זמן רב, אך איש אינו רוצה להזדקן... אנחנו עשויים להעלות על נס את הגיל המבוגר... אך אנו חוששים מהתדרדרות מהירה בכל מה שקשור לבריאות ולמעמד חברתי. מרבית האנשים פסימיים לגבי ההזדקנות, ומתייחסים אליה כאל איזו שהיא בגידה ביולוגית... בניגוד לפסימיות השולטת, ישנם הסבורים כי בזקנה יש יתרונות, ומעודדים אותנו לצפות בשמחה להזדקנות... כי 'הרבה מנגינות יפות מתנגנות בכינור ישן'.


 �יש לציין שהזקנה אינה פונקציה של הגיל הכרונולוגי אלא של הבשלות והנכונות הפנימית.


 �יתרה על כך: בעברית המקראית האדם המבוגר נקרא 'זקן' ו'שב': "מפני שיבה תקום והדרת פני זקן". זקן משמעו קניין, כלומר: 'זה קנה' – קנה חכמה ודעת, קנה חיים ומורכבות, קנה רכוש ומטלטלין. 'שב' בש' שמאלית מורה על 'שב' בש' ימנית,כמו אומרת: זהו אדם הנמצא כאן כבר ב'סיבוב שני', השב בפעם השנייה למקום שכבר היה בו. לעומת כן בעברית ימינו האדם המבוגר נקרא 'קשיש'. קשיש משדר קושי ותשישות, אדם שכבר כלו ימיו וענייניו וכולו רק מחכה להיגאל מהם וללכת לבית עולמו. חלוקה זו בין זקן ושב לקשיש שמעתי מאמי רחל הכ"מ (אלחנן ניר).


� בראשית רבה (וילנא) פרשה נג, ח.


� מובא בתו"ש בראשית יח אות קנז:


� מי השילוח פ' נח


� בחב"ד עסקו רבות בסיפור על ר' שמואל בר רב יצחק כדוגמה העיקרית ל"שטות דקדושה", וראה על כך מאמרו של האדמוה"ז בפתח 'דרושי חתונה' שלו ובביאורו של ר' הלל מפאריטש על כך. כן ראה בספר "דרוש לחתונה" מאת הרב יצחק גינזבורג, שביאר כל הדרושים הללו בהרחבה רבה, ובפרט בעמודים מד-מט.


� ידוע שר' אברהם קאליסקר, מאבות החסידות בדור הראשון, התפלל בעמידה על הראש. המתנגדים תקפו אותו בחריפות, וכתבו עליו שהוא 'פוער לפעור'. היחידים שמורדים ב 'פוזה' הדתית השקרית, ומוסרים נפשם לעבודתו יתברך באמת, אינם זוכים לאהדה בחייהם.


� כלה בלא ברכה אסורה לבעלה כנידה שלא טבלה, מה נידה שלא טבלה אסורה לבעלה, אף כלה בלא ברכה אסורה לבעלה. אמר רבא באי זו ברכה אמרו, ברכת שבעה, שנאמרת בקהל דווקא.


מדוע? מה טיבה של ההשוואה בין טהרת הנידה לבין ברכות הנישואין? התשובה פשוטה: הפגת הזרוּת בין אישה לאיש מתרחשת באמצעות הקהל המברך את החתן והכלה. הארת הפנים של הקהל לקבל אל חיקו ממקום של אהבה ורחמים איש ואישה ברגעי חופתם, היא המכוננת את האינטימיות, הקירבה והייחוד. המחזוריות של חיי אישות נעה בין הנידות והזרות לבין הברכה והזיווג. 


'תניא היה ר' מאיר אומר: מפני מה אמרה תורה נידה לשבעה? מפני שרגיל בה וקץ בה. אמרה תורה: תהא טמאה שבעה ימים כדי שתהא חביבה על בעלה כשעת כניסתה לחופה'. 





